b'\n_START_ARTICLE_\nKereta Api Berkelajuan Tinggi Haramain\n_START_SECTION_\nFasa I\n_START_PARAGRAPH_\nFasa I dibahagikan kepada dua buah pakej, Pakej 1 yang meliputi kerja-kerja am dan Pakej 2 yang merangkumi pembinaan empat daripada lima stesen dalam laluan tersebut.\n_START_SECTION_\nPakej 1\n_START_PARAGRAPH_\nKontrak rekaan dan pembinaan bagi Pakej 1 yang berjumlah SAR 6.79 bilion (US$1.8 bilion) telah diserahkan kepada Pakatan Al Rajhi yang terdiri daripada China Railway Construction Corporation (CRCC), Al Arrab Contracting Company Ltd, Al Suwailem Company dan syarikat pembinaan Perancis, Bouygues. Pakatan tersebut bekerjasama dengan badan penasihat, Khatib and Alami. Bantuan pengurusan projek diberikan oleh Kumpulan Scott Wilson.\n_START_SECTION_\nPakej 2\n_START_PARAGRAPH_\nKontrak rekaan bagi stesen-stesen di Makkah, Madinah, Jeddah dan KAIA yang berjumlah $38 juta diberikan kepada badan gabungan yang terdiri daripada Foster + Partners dan Buro Happold. Kontrak pembinaan pula diberikan kepada badan gabungan, iaitu Saudi Oger Ltd & El Seif Engineering (stesen-stesen KAEC dan Jeddah), Saudi Bin Laden (stesen Makkah) dan syarikat Turki, Yapi Merkezi (stesem Madinah).\n_START_SECTION_\nFasa II\n_START_PARAGRAPH_\nFasa II merangkumi bahagian-bahagian projek yang tidak disertakan dalam Fasa I seperti landasan, sistem isyarat, telekomunikasi serta kuasa. Fasa ini juga meliputi pengurusan stok kereta api, perkhidmatan serta penyelenggaraan.\n_START_SECTION_\nRekaan\n_START_PARAGRAPH_\nLaluan ini terdiri daripada dua landasan dan memiliki sistem landasan elektrik dan dapat menampung kelajuan sehingga 320 kilometer sejam. Namun, kereta api berkhidmat dengan kelajuan 300 kilometer sejam. Kereta api dapat bergerak dari Jeddah ke Makkah dalam masa kira-kira 43 minit dan mengambil masa dalam dua jam untuk perjalanan dari Makkah ke Madinah._NEWLINE_Laluan tersebut berkhidmat dengan 35 buah kereta api dengan setiap satu dapat menumpang sebanyak 417 orang penumpang.'